שנות ה-80 וה-90 התאפיינו במספר אירועים משמעותיים. בפרשת עסקת השבויים עם ארגונו של אחמד ג'יבריל ובפרשת חטיפת מרגל האטום ואנונו, התפרסם בתקשורת העולמית מידע שפרסומו נאסר בישראל. ב-1984, בפרשת קו 300, פרסם העיתון "חדשות" תמונה שהוכיחה ששניים מהמחבלים החוטפים היו עדיין בחיים כאשר הורדו מהאוטובוס. בעקבות הפרסום סגר הצנזור את העיתון לארבעה ימים וראשי העיתון הועמדו לדין; בשנת 1993 הם זוכו על ידי בית המשפט המחוזי, שקבע כי שיקולי הצנזור היו פגיעה חמורה בזכות הציבור לדעת. סיקור האינתיפאדה הראשונה בידי התקשורת העולמית הבהיר לצבא שמבחינה הסברתית, עדיף לעבוד עם התקשורת מאשר נגדה. הצלחת ההסברה האמריקאית במלחמת המפרץ הראשונה, ב-1991, חידדה לקח זה.